നാദാപുരത്തെ പ്രവാസിയുടെ എന്.ആര്.ഐ അക്കൗണ്ടില് നിന്ന് കശ്മീരിലെ അജ്ഞാതന് പണം തട്ടി ഞെട്ടലോടെ പൊലിസ് നാദാപുരം: പ്രവാസി യുവാവിന്റെ എന്.ആര്.ഐ അക്കൗണ്ടില് നിന്ന് എ.ടി.എം വഴി പണം പിന്വലിച്ചു. ഗള്ഫിലുള്ള നാദാപുരം സ്വദേശി കളമുള്ളതില് മുഹമ്മദ് അലിയുടെ ഫെഡറല് ബാങ്ക് അക്കൗണ്ടില് നിന്നാണ് പണം പിന്വലിച്ചത്. ജമ്മു കശ്മീരിലെ ഗ്രാമത്തില് നിന്നാണ് പണം പിന്വലിച്ചതെന്നും അന്വേഷണത്തില് കണ്ടെത്തി. ഇതിനു പിന്നില് ആരാണെന്നോ എങ്ങനെയാണ് പണം പിന്വലിച്ചതെന്നോ വ്യക്തമായിട്ടില്ല. കഴിഞ്ഞ മാസം 28 ന് വൈകീട്ട് അഞ്ചിനും അഞ്ചേപത്തിനും ഇടയിലായിരുന്നു സംഭവം. മൂന്നു തവണകളായി പതിനായിരം രൂപവീതമാണ് പിന്വലിച്ചത്. അലിയുടെ മൊബൈലില് മെസേജ് വന്നതോടെ നാട്ടില് ഭാര്യയെ വിവരം അറിയിച്ചു. ഇവര് ഫെഡറല് ബാങ്കിന്റെ നാദാപുരം ബ്രാഞ്ചുമായി ബന്ധപ്പെട്ടപ്പോള് പണം പിന്വലിച്ചതായി ബോധ്യമായി. മുഹമ്മദലിയുടെ ഭാര്യ ശരീഫ നാദാപുരം പൊലിസില് പരാതി നല്കിയിട്ടുണ്ട്.